
RAPORT
asupra  propunerii legislative pentru modificarea Legii Codului Penal cu toate modificările şi completările ulterioare 

           În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea Legii Codului Penal cu toate modificările şi completările ulterioare,  trimisă cu adresa nr. Pl x 686 din 22 noiembrie 2010, înregistrată cu nr. 31/1056 din 24 noiembrie 2010.
Senatul, în calitate de primă Cameră  sesizată, a respins propunerea legislativă, în şedinţa din 16 noiembrie 2010.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este  Cameră decizională. 

Consiliul Legislativ a avizat favorabil propunerea legislativă prin avizul nr. 632 din 20 mai 2010.

Guvernul, prin punctul de vedere transmis, cu adresa nr. 1885 din 16 iulie 2010, nu susţine adoptarea acestei iniţiative legislative.
 Propunerea legislativă supusă dezbaterii are ca obiect de reglementare completarea art. 184 din Codul penal, în sensul majorării pedepselor în cazul în care infracţiunea de vătămare corporală din culpă, prevăzută de art. 184  alin. (1) şi (2), este urmarea dispoziţiilor legale din Codul rutier, respectiv Ordonanţa de urgenţă a Guvernului nr. 195/2002.
În conformitate cu prevederile art. 61 din Regulamentul Camerei Deputaţilor, membrii Comisiei au examinat propunerea legislativă mai sus menţionată, avizul Consiliului Legislativ, precum şi punctul de vedere al Guvernului, care nu susţine adoptarea propunerii legislative, în şedinţa din 8 februarie  2011.
Din numărul total de 26 de  membri ai Comisiei juridice, de disciplină şi imunităţi au participat la şedinţă  18 deputaţi.
La dezbateri a participat, în calitate de invitat, doamna Lidia Barac, secretar de stat în Ministerul Justiţiei.
Cu ocazia dezbaterilor s-a constatat că, trimiterea la dispoziţiile legale sau măsurile de prevedere statuate în „Codul Rutier” nu este corectă din punct de vedere al normelor de tehnică legislativă. Completarea prevederilor legale din Codul penal nu se justifică deoarece, pe de o parte, în cazul în care se produce o infracţiune de vătămare corporală din culpă în varianta prevăzută de alin. (1), săvârşirea faptei nu este condiţionată de nerespectarea vreunei prevederi legale, iar, pe de altă parte, dacă fapta din culpă este săvârşită ca urmare a nerespectării unor dispoziţii legale sau a unor măsuri de prevedere pentru exerciţiul unei profesii sau meserii ori pentru îndeplinirea unei anume activităţi ori de către o persoană care se află în stare de ebrietate, pedeapsa este mai mare, faptele încadrându-se în variantele agravate ale infracţiunii, prevăzute de alin. (3) şi alin. (41), şi anume, închisoarea de la 3 luni la 2 ani sau amenda, respectiv închisoarea de la unu la 3 ani ori închisoarea de la unu la 5 ani. Prin urmare, agravantele reglementate deja de Codul penal includ şi situaţia nerespectării dispoziţiilor Codului rutier.
În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor  respingerea propunerii legislative pentru modificarea Legii Codului Penal cu toate modificările şi completările ulterioare.
În raport de obiectul şi conţinutul său, propunerea legislativă face parte din categoria legilor organice.
PREŞEDINTE,                                            SECRETAR,
          Daniel BUDA                                   Gabriel ANDRONACHE
Consilier, 
Paul Şerban

